Duisende wag nog vir plek in Gauteng-skolePanyaza Lesufi, die Gautengse LUR vir onderwys. Foto: Lindi Masinga/ANA Panyaza Lesufi, die Gautengse LUR vir onderwys, het Donderdag gesê die lys van 58 000 leerders, wat aan die begin van die jaar nog gewag het om in skole in die provinsie geplaas te word, is intussen na 7 092 verminder. Lesufi het tydens ŉ mediakonferensie, by die departement se kantoor in Johannesburg, gesê behalwe vir die leerders wat die aanlynaansoekstelsel gebruik het en nie dadelik geplaas kon word nie, was daar intussen ook 12 821 nuwe aansoeke. “Ons is verlig dat ons die aantal leerders, wat steeds wag om geplaas te word, na 7 092 verminder het,” het hy gesê. Teen die tyd wat die skole vroeër vandeesmaand geopen het, was meer as 40 000 leerders op die waglys. Lesufi het gesê hoewel hy tevrede is met die vordering wat gemaak is om die waglys te verkort, is dit jammer dat meer as 12 000 splinternuwe aansoeke in Januarie ontvang is. Hy het gesê die aansoeke is laat ingedien weens “maatskaplike kwessies”, aangesien ouers vroegtydig in kennis gestel is dat hulle betyds aanlyn moet aansoek doen, maar dit nie gedoen het nie. “Hoekom los ons hierdie goed tot op die nippertjie? Die onderwysstelsel in Gauteng is onder druk.” Hy het gesê altesaam 3 930 gr. 1-leerders en 3 162 gr. 8-leerders uit die aanlynaansoeke is nog nie geplaas nie. “Weens hierdie syfers moes ons skole oortuig om bykomende leerders in te neem. Oorbevolking in skole kan die onderrig raak, [maar] ons sal eerder die leerders binne die skoolperseel wil hê as buite.” Twee hoërskole in Pretoria het vroeër vir ŉ hofinterdik aansoek gedoen om Lesufi te verhoed om meer leerders in hul skole te plaas. “Ek het met die Montana- en Overkruin-skole vergader en beide het ingestem om die leerders, wat aan hulle toegewys word, in te skryf en hulle het gesê hulle sal die nodige hulpbronne verskaf,” het Lesufi gesê. “Bykomende ondersteuning sal gegee word om die situasie in daardie gebied te hanteer.” Lesufi het gesê as deel van die departement se ingryping sal 12 nuwe skole, wat in ŉ baie kort tyd gebou kan word, verskaf word. “ŉ Reuse aantal mense kom van ander provinsies na Gauteng en geen leerder sal weggewys word nie. Ons het empatie met ouers en wil hulle verseker ons sal alles in ons vermoë doen om vir die leerders plek te kry. Ons sal met al die betrokke regeringsdepartemente vergader om te verseker die situasie word opgelos.” Hy het bygevoeg indien die aanlynaansoekstelsel nie op die been gebring is nie, sou die situasie nog erger gewees het. “Dit sou moeilik gewees het om die probleem vinnig te hanteer as ons papier gebruik het. Deur die aanlynstelsel was dit moontlik om dadelik te weet wie en waar die leerders is wat nog nie geplaas is nie.” Lesufi het gesê totdat die aanlyn-aansoekproses vervolmaak is, sal dit slegs vir die registrasie van gr. 1- en gr. 8-leerders gebruik word.